R. Kaliňák, poslanec: (2003-02-25):
Predseda Národnej rady Slovenskej republiky svojím rozhodnutím č. 116 z 27. januára 2003 pridelil aktualizovaný Komplexný program boja so zločinnosťou na prerokovanie týmto výborom: Ústavnoprávnemu výboru Národnej rady, Výboru Národnej rady pre financie, rozpočet a menu, Výboru Národnej rady pre hospodárstvo a privatizáciu, Výboru Národnej rady pre verejnú správu a Výboru Národnej rady pre ľudské práva, národnosti a postavenie žien a Výboru Národnej rady pre obranu a bezpečnosť. Zároveň určil Výbor Národnej rady Slovenskej republiky pre obranu a bezpečnosť ako gestorský s úlohou pripraviť na schôdzu Národnej rady Slovenskej republiky správu o výsledku prerokovania uvedeného materiálu vo výboroch a návrh uznesenia Národnej rady Slovenskej republiky. Všetky výbory Národnej rady Slovenskej republiky uvedený materiál prerokovali v stanovenom termíne, zobrali ho na vedomie a odporúčajú Národnej rade Slovenskej republiky vziať ho na vedomie. Iné výbory o tomto materiáli nerokovali. Stanovisko gestorského výboru: Výbor Národnej rady  Slovenskej republiky pre obranu a bezpečnosť ako gestorský výbor odporúča Národnej rade Slovenskej republiky prijať návrh uznesenia, ktoré je prílohou tlače, ktorú máte pred sebou, a ktorá znie: Národná rada Slovenskej republiky berie na vedomie aktualizovaný Komplexný program boja so zločinnosťou. Prosím, pani predsedajúca, aby ste otvorili rozpravu k tomuto materiálu. Z. Martináková, podpredsedníčka NR SR: Ďakujem, pán poslanec. Otváram rozpravu k tomuto bodu programu. Písomne sa do rozpravy prihlásila pani poslankyňa Bollová. D. Bollová, poslankyňa: Ďakujem za slovo. Vážená pani predsedajúca, pán minister, kolegyne, kolegovia. Máme predložený takmer 20-stranový dokument, a hoci sa už dnes schyľuje k večeru, veľmi vás prosím, aby ste venovali pozornosť niekoľkým mojim pripomienkam. Tento dokument, ktorý má Národná rada zobrať na vedomie, obsahuje príliš veľkú škálu pojmov a úloh na to, aby bol zrozumiteľný, splniteľný a účinný. Jestvuje v mierne obmenenej podobe už od roku 1999, ale ochrana verejného poriadku, zaistenie vnútornej bezpečnosti, ochrana zdravia, života a majetku občanov i štátu podľa dostupných údajov štatistických ročeniek nemá tendenciu zlepšovania, skôr naopak. Od jeho vzniku sa neznížil počet narušiteľov verejného poriadku. Vnútorná bezpečnosť zo strany prieniku nelegálnych migrantov, drog, pornografie je ohrozovaná sústavne, ochrana zdravia a života občanov je ohrozená nielen zo strany kriminálnych živlov, ale i reštrikčnými vládnymi opatreniami s podporou i tohto parlamentu, majetok tisícov občanov v minulom roku ohrozili a zlikvidovali nebankové subjekty, ktorých pôsobenie schválili štátne orgány, a hoci podľa § 426 Občianskeho zákonníka štátny orgán zodpovedá za škody spôsobené nesprávnym rozhodnutím, nik občanov za ich straty neodškodnil. Majetok štátu už takmer nejestvuje, takže chrániť ho čoskoro nebude vôbec potrebné. V dokumente sa uvádza, že máme národný program boja s korupciou, národný program boja proti drogám, stratégiu prevencie kriminality, expertný koordinačný orgán na boj so zločinnosťou, multidisciplinárne integrované skupiny, prebieha legislatívny proces rekodifikácie trestnoprávnych kódexov a implementácia ustanovení medzinárodných trestnoprávnych dohovorov, vytvárame inštitút korunného svedka, pripravujeme špeciálny útvar Policajného zboru, špeciálneho prokurátora a špeciálny súd, máme vojenskú, železničnú, daňovú políciu a tak ďalej a tak ďalej. V protiklade s uvedeným však narástol počet trestných činov za rok 2002 v porovnaní s rokom 2001 o 1 255 a ich objasnenosť klesla za rovnaké porovnateľné obdobie zo 47,1 na 35,3 percenta. Ekonomická kriminalita vzrástla 2,3-krát, majetkových trestných činov bolo spáchaných viac o 233, vrážd o 3, lúpeží o 16 a tak ďalej. Dovolím si upozorniť na fakt, ktorý bol v posledných dňoch publikovaný v niekoľkých médiách: daňové nedoplatky predstavujú 71 miliárd Sk, čo je triapolkrát viac ako celý rozpočet ministerstva zdravotníctva. Radovému občanovi, ktorý neodvedie príspevok zdravotnej poisťovni v sume hoci len 10-tisíc korún, hrozíme exekúciou, pod prísnymi reštrikciami od neho vyžadujeme plnenie daňových odvodov. Ako je možné hodnotiť prácu v napĺňaní „x“ programov a „x“ orgánov predkladaných a schvaľovaných vo vláde Slovenskej republiky, ak stav našej spoločnosti uplatňovanie práva a spravodlivosti vôbec necharakterizuje. Komplexný program je základom, na ktorom vláda, ale i v dokumente uvedené subjekty zvyšujú svoje aktivity v boji so zločinom, uvádza sa v predkladanom dokumente. Jednou z najnovších aktivít, dovoľujem si poznamenať, že v úvodzovkách asi, sú i nové reklamné tabule s nápisom Korupcia nám pije krv, o ktorej sa v poslednom čase veľa popísalo, ktoré sú nechutné, trápne a smiešne. Z fondu PHARE niekto uhradil niekomu sumu 0,5 milióna eur. Je možné uveriť, že nám takáto reklamná kampaň pomôže v boji s korupciou? Samotná akcia zaváňa korupciou naďaleko. Niekoľkokrát sa v programe vyskytuje slovo prevencia bez konkrétneho výkladu. Prečo sa ani jedna z navrhovaných úloh netýka ministerstva kultúry, ktoré umožňuje v médiách i importovanej literatúre renesanciu násilia podporou pseudoumeleckých žánrov mizernej hodnoty, kde sa o umení dá hovoriť len s veľkým sebazaprením. Ide o literárny a filmový brak, ktorý možno nazvať kultúrou pre idiotov alebo idiotskou kultúrou. Jej nebezpečná expanzia šíri ideológiu násilia, brutality, bezprávia a ponižovania ľudskej dôstojnosti. Šíri sa rýchlo, je nenáročná, oslovuje v človeku nízke pudy, oslovuje menej vzdelané a sociálne slabšie vrstvy populácie. Stáva sa kompenzáciou za nerealizovateľné predstavy a ciele, je návodom k zjednodušeným riešeniam. Svojou primitívnosťou ohrozuje samotnú podstatu národných kultúr, nivelizuje a narúša mravné, civilizačné a humanistické hodnoty celého ľudstva. Ak sa nebudeme brániť tejto pakultúre, tomuto náporu idiotizmu, expanzii násilia a brutality, môže tento ideový jed ochromiť mravnú imunitu celých generácií. Navrhujem, aby do prevencie v rámci programu boja so zločinnosťou boli uložené konkrétne úlohy pre ministerstvo kultúry, aby sa pri vydávaní licencií pre činnosť médií, pri programových skladbách divadiel, kín, televízie, rozhlasu, vo vydavateľských plánoch vydavateľstiev a v organizáciách zodpovedných za import literatúry či mediálnych nosičov rešpektovali zásady podporujúce etiku a morálku a zamedzili šírenie prostriedkov modifikovanej manipulácie, ktorej dôsledkom je strata ideálov využívaná na vznik a upevnenie novej autority, to jest i autority násilia a zločinu. Komplexný program obsahuje 89 úloh. Vymedzuje zodpovednosť za ich splnenie pre desať ústredných štátnych orgánov, ministerstvá, pripomínam, že bez ministerstva kultúry, a ostatné orgány štátnej správy. Medzi zodpovednými sa nachádza Fond národného majetku, Národná banka Slovenska, orgány miestnej štátnej správy i samosprávy. Záber skutočne frontálny. Ak by boli do plnenia programu zaradené i futbalové kluby a záujmové organizácie, stávkové kancelárie či pekárne alebo automobilové opravovne, nič sa nezmení, dokiaľ nebude rovnako posudzované protizákonné konanie všetkých občanov bez rozdielu, dokiaľ vymáhateľnosť práva bude trvať desať i viac rokov, dokiaľ nezabránime zlodejovi kričať chyťte zlodeja. A dovoľte mi ešte jednu poznámku. Pokiaľ sa neodstránia príčiny kriminality zo súčasného eurochaosu, ktorý táto i všetky predchádzajúce ponovembrové vlády nastolili a podporujú z dôvodu sebavedomia politickej naivity a arogancie, veľmi diskutabilná je i viera, že komplexný program, ktorý dnes zoberieme na vedomie, prinesie zlepšenie právneho stavu v našom štáte. Klub poslancov za Komunistickú stranu Slovenska si vám dovoľuje, pán minister, navrhnúť, aby ste uvedený dokument dopracovali s uvedením zodpovednosti i pre ministerstvo kultúry. Ďakujem vám za pozornosť. (Potlesk.) Z. Martináková, podpredsedníčka NR SR: Pán poslanec Kaliňák, predpokladám, že ste sa prihlásili do rozpravy. Pani Dubovská s faktickou poznámkou? Faktická poznámka aj pán Ondriaš s faktickou poznámkou, predpokladám. Kto sa ešte chce prihlásiť s faktickou poznámkou? Uzatváram možnosť hlásiť sa s faktickými poznámkami. Pani poslankyňa Dubovská, máte slovo. D. Dubovská, poslankyňa: Ďakujem, pani predsedajúca. Ja len tiež kratučkú poznámočku k tomu, čo moja predrečníčka hovorila. Naozaj klobúk dole pred prejavom, ktorý predniesla. A chcem sa práve chytiť toho záveru, kde hovorila o istom eurochaose. Prednedávnom som sa zúčastnila na konferencii, kde zasadal sekretariát OECD spolu s ekonomickým výborom NATO. Reprezentovala som tam spoločne s pánom poslancom Devínskym Slovenskú republiku a prezentovala som tam naše pozície v tom, ako sme isté výčitky, ktoré nám organizácia FATF, ktorá je práve spomínaná v tomto materiáli, ktorá bojuje proti legalizácii príjmov z kriminálnej činnosti a praniu špinavých peňazí, dodržali. Pritom som prezentovala naše stanoviská, osem zmien, ktoré sme  v krátkom čase  legislatívne pripravili a niektoré už boli prijaté. Chcem povedať, že aj tamojší členovia ostatných krajín európskej komunity konštatovali, že sme naozaj príliš rýchli, a ak sme porovnávali ich možnosti uskutočňovania týchto zmien, hovorili o tom, že naozaj ani oni nie sú schopní, a bolo by od nás naivné od nich očakávať, tak rýchlo prijímali takéto isté zmeny. A pritom my nie sme členom organizácie FATF. Ďakujem. Z. Martináková, podpredsedníčka NR SR: Pán poslanec Ondriaš. K. Ondriaš, poslanec: Ďakujem za slovo. Ja by som tiež doplnil a budem citovať z Národnej správy o ľudskom rozvoji Slovenska, kde sa konštatuje. Citujem: „Kým do roku 1989 sa o otázku zločinov verejnosť takmer vôbec nezaujímala, dnes sa o svoju bezpečnosť bojí až 84 percent obyvateľstva.“ Citujem ďalej: „Kým do roku 1989 bola väčšia časť kriminality spôsobená len nedbanlivosťou a násilnými sklonmi, po roku 1990 bolo čoraz viac krádeží a vlámaní, čím sa kriminalita začala meniť na spôsob obživy. Ďakujem. Z. Martináková, podpredsedníčka NR SR: Ešte skôr, ako dám slovo pánovi poslancovi Kaliňákovi, pýtam sa pánov poslancov, či sa ešte niekto chce do rozpravy ústne prihlásiť. Ak nie, tak uzatváram možnosť prihlásiť sa ústne do rozpravy. Pán poslanec Kaliňák.